****

 **CLÁR 2025**

****

**Achoimre ar an Scéim**

**Beart 1**

**Forbairt Saoráidí & Taitneamhachtaí Pobail**

**Clár**

**1. Achoimre ar Scéim 2025 3**

**2. Próiseas Iarratais 2025 4**

**3. Incháilitheacht & Íosriachtanais Tionscadail 6**

**4. Roghnú Tionscadail na nÚdarás Áitiúil 7**

**5. Maoiniú atá ar fáil 8**

**6. Tionscadail Incháilithe & Tionscadail Neamh-Incháilithe 9**

**7. Costais Incháilithe 11**

**8. Critéir Mheasúnaithe na Roinne Forbartha Tuaithe agus Pobail 12**

**9. Seachadadh Tionscadail 13**

**10. Coinníollacha Maoinithe 14**

**1.Achoimre ar Scéim 2025**

**Buneolas**

Is ionann CLÁR (Ceantair Laga Ard-Riachtanais) agus clár infheistíochta spriocdhírithe do cheantair thuaithe a bhfuil mar aidhm leis maoiniú a chur ar fáil do thionscadail bheaga bhonneagair i gceantair faoin tuath a bhfuil leibhéil arda bánaithe tarlaithe iontu. Cuidíonn an maoiniú seo le teacht aniar na bpobal tuaithe seo a chothú.

**Clár CLÁR 2025**

Tá méadú ó €8.7 milliún go €11 milliún tagtha ar an leithdháileadh don Chlár CLÁR don bhliain 2025. Cuirfear clár 2025 i gcrích trí thrí Bheart ar leith mar seo a leanas:

Beart 1:  Forbairt Saoráidí & Taitneamhachtaí Pobail

Beart 2: Soghluaisteacht, Cúram Ailse, Céadfhreagróirí Pobail agus Iompar do Bhéilí ar Rothaí

Beart 3: ‘Ár nOileáin Bheo’

Tagraíonn an achoimre Scéime seo do Bheart 1: Áiseanna pobail agus conláistí a fhorbairt, ar tionscadail iad a sheachadtar trí údaráis áitiúla (LA).

**2.Próiseas Iarratais 2025**

**Ní mór do gach iarratasóir iarratas a dhéanamh ar an maoiniú seo chuig a n-údarás áitiúil (LA).**

**An Próiseas Iarratais do 2025**

Trí chlár na bliana 2025, beidh scoileanna, grúpaí pobail agus deonacha agus Cuideachtaí Forbartha Áitiúil in ann iarratas a chur isteach chuig na húdaráis áitiúla faoin mBeart seo. Is féidir le húdaráis áitiúla tionscadail a sheachadadh iad féin freisin, ach caithfear iad seo a fhorbairt i gcomhpháirtíocht leis an bpobal áitiúil.

D’fhéadfaí eagraíochtaí spóirt áitiúla a chur san áireamh leis na grúpaí pobail seo i gcás ina bhfuil an bonneagar a bhfuil tacaíocht á cur ar fáil dó tríd an iarratas chun leasa an phobail i gcoitinne (agus ní chun leasa na heagraíochta spóirt amháin) agus i gcás ina bhfuil sé **á chur ar fáil go neamhshrianta do gach duine den phobal.**

Is féidir leis an údarás áitiúil suas le **15 iarratas ar thionscadail** (16 do Chontaetha le ceantair Ghaeltachta) a roghnú lena gcur ar aghaidh faoi bhráid na Roinne lena mbreithniú. Ní mór do gach ÚÁ ‘Achoimre ar an Iarratas’ (MS Excel) a chomhlánú. Ba chóir na tionscadail a chur in ord tosaíochta (1 go 15).

Chun tacú lenár gceantair Ghaeltachta, is féidir le húdaráis áitiúla iarratas amháin breise a chur isteach ag lorg maoinithe idir €5,000 agus €65,000 i leith ceantar Gaeltachta atá suite sa chontae. Dá bhrí sin, is féidir leis na contaetha seo 16 thionscadal a chur isteach agus ba chóir dóibh tosaíocht 1-16 a thabhairt dóibh.

Chomh maith leis sin, ní mór don Údarás Áitiúil liosta a chur isteach de na Léirithe Spéise (LSnna) (MS Excel) ar fad a fuair siad i ndáil leis an mBeart seo. Ba chóir go gcuimseodh an liosta seo ceann ar bith de na hiarratais/na hiarratais ar fad nár éirigh leo bheith ar an liosta lena mbreithniú ag an Roinn.

Ní mór don Údarás Áitiúil an fhoirm ‘Iarratas ar Thionscadal’ a chur isteach (MS Word, ní i leagan amach PDF) i ndáil le gach aon tionscadal ar leith. Ní mór don ÚÁ a chinntiú go bhfuil na foirmeacha comhlánaithe go hiomlán agus ag cloí leis an Achoimre ar Scéim 2025.

Cinntigh go ndéantar iarratais a chomhlánú go hiomlán agus go mbeidh na cáipéisí tacaíochta riachtanacha ar fad curtha isteach mar d’fhéadfadh sé nach mbeadh an Roinn in ann cáipéisíocht atá ar iarraidh nó foirmeacha iarratais neamhiomlána a fhiosrú.

**Ní bhreithneofar iarratais nach mbeidh comhlánaithe go hiomlán.**

**Cuspóirí maidir le Forbairt Inmharthanach (SDGanna)**

In Éirinn, glacadh le cur chuige uile-rialtais chun na SDGanna a chur i bhfeidhm. Iarrtar ar iarratasóirí CLÁR na SDGanna atá á seachadadh tríd an tionscadal atá beartaithe acu a aithint agus a liostáil ina n-iarratas. Is féidir le suas le 3 SDG ar a mhéad a bheith i gceist. Is féidir tuilleadh eolais a fháil faoi na SDGanna trí chuairt a thabhairt ar; <https://irelandsdg.geohive.ie/> Is iad seo a leanas na 17 SDGanna:

|  |  |  |  |  |  |  |  |
| --- | --- | --- | --- | --- | --- | --- | --- |
| Cuspóir 1 | Gan Bhochtaineacht | Cuspóir 6 | Uisce Glan agus Sláintíocht | Cuspóir 10 | Neamhionannas Laghdaithe | Cuspóir 14 | Saol Faoi Uisce |
| Cuspóir 2 | Deireadh le hOcras | Cuspóir 7 | Fuinneamh Inacmhainne agus Glan | Cuspóir 11 | Cathracha agus Pobail Inbhuanaithe | Cuspóir 15 | An Saol ar an Talamh |
| Cuspóir 3 | Dea-shláinte agus Folláine | Cuspóir 8 | Obair Mhaith agus Fás Eacnamaíoch | Cuspóir 12 | Tomhaltas agus Táirgeadh Freagrach | Cuspóir 16 | Síocháin agus Ceartas Institiúidí Láidre |
| Cuspóir 4 | Oideachas Ardchaighdeáin | Cuspóir 9 | Tionscal, Nuálaíocht agus Bonneagar | Cuspóir 13 | Gníomhú ar son na hAeráide | Cuspóir 17 | Comhpháirtíochtaí chun an cuspóir a bhaint amach |
| Cuspóir 5 | Comhionannas Inscne |   |   |   |   |   |   |

Ba chóir d'údaráis áitiúla iarratais a chur isteach go díreach chuig an Roinn ag CLAR@DRCD.gov.ie faoin **13 Meitheamh 2025.**

**Amlínte Tionscadail**

|  |  |
| --- | --- |
| **Seoladh na scéime** | 4Aibreán 2025 |
| **Iarratais le bheith faighte ag an Roinn ó na hÚdaráis Áitiúla\*** | 13 Meitheamh, 2025 |
| **Maoiniú le dámhadh (táscach)** | Samhain 2025 |
| **Tionscadail tugtha chun críche agus maoiniú tarraingthe anuas faoi** | 18 mí tar éis an fhógra |

**\*Spreagtar iarratasóirí dul i dteagmháil lena nÚdaráis Áitiúla i ndáil le dátaí deiridh do léirithe spéise agus foirmeacha ábhartha. Is iad na húdaráis áitiúla a riarann Beart 1 den chlár CLÁR thar ceann na Roinne.**

**Fiosruithe**

Ba chóir aon fhiosruithe a sheoladh ar ríomhphost chuig CLAR@DRCD.gov.ie

**3.Incháilitheacht & Íosriachtanais Tionscadail**

Iarratasóirí Incháilithe

Is féidir le scoileanna, grúpaí pobail agus deonacha agus cuideachtaí forbartha áitiúla iarratas a dhéanamh chuig a n-údarás áitiúil ábhartha. Tá údaráis áitiúla i dteideal iarratas a dhéanamh iad féin freisin.

Ní mór don údarás áitiúil a chinntiú go bhfuil áiseanna maoinithe ar fáil do chách go poiblí le socruithe soiléire chun an áis a chur faoi árachas agus a bhainistiú. Ní mór aon saoráidí a mhaoinítear a bheith oscailte don phobal gan riachtanas a bheith ann a bheith i do bhall do chlub, a bheith ar rolla na scoile agus mar sin de. **Ní mór do shaoráidí atá lonnaithe ar thailte na scoile a bheith oscailte don phobal tar éis uaireanta scoile.** Ní mór don údarás áitiúil a chinntiú go mbeidh saoráidí a mhaoinítear i bhfeidhm ar feadh 5 bliana ar a laghad ón tráth a gcríochnaítear iad.

Íosriachtanais Tionscadail

Ní mór toiliú ón úinéir talún, cead pleanála (más infheidhme), agus an maoiniú meaitseála riachtanach a dhearbhú agus a bheith i bhfeidhm tráth an iarratais maidir le gach iarratas. D’fhéadfadh an Roinn fianaise ar an méid sin a iarraidh le linn an phróisis measúnaithe. Nó mór cáipéisíocht dá leithéid a choinneáil ar comhad ar feadh tréimhse 6 bliana ó dháta an iarratais.

I gcás oibreacha caipitiúla, ní mór gur leis an iarratasóir an réadmhaoin nó ní mór go mbeadh léas bailí 15 bliana ag an iarratasóir don réadmhaoin sin.

**4.Roghnú Tionscadail na nÚdarás Áitiúil**

Is trí na húdaráis áitiúla a chuirfear an beart i bhfeidhm. Ní mór tionscadail arna moladh ag an údarás áitiúil don Roinn a roghnú ar mbonn seo a leanas:

* go bhfuil siad lonnaithe i gceantar CLÁR
* gur iarratas ó eagraíocht phobail nó dheonach, scoil nó cuideachtaí forbartha áitiúil chuig an údarás áitiúil atá i gceist.
* go bhfuil fianaise shoiléir ar an ngá atá leis an tionscadal
* go bhfuil siad ag teacht leis an bPlean Forbartha Contae/Plean Baile, an Plean Áitiúil Eacnamaíochta agus Pobail agus an Plean um Ghníomhú ar son na hAeráide.
* go bhfuil fianaise faighte go bhfuil na ceadanna ar fad atá riachtanach i bhfeidhm nó ar bun (ní mór an uimhir thagartha pleanála a chur ar fáil)
* go bhfuil fianaise ann, nuair is infheidhme, ar úinéireacht/léas a bheith i bhfeidhm le 15 bliana ar a laghad
* costais mheasta chuimsitheacha lena n-áirítear táillí gairmiúla na n-údarás áitiúil, más infheidhme.
* go bhfuil fianaise ann go bhfuil cistiú meaitseála i bhfeidhm ag an tráth a dhéantar an t-iarratas
* go bhfuil fianaise ann go mbeidh an tionscadal atá á mhaoiniú ar fáil don phobal gan coinne a dhéanamh, agus go bhfuil an t-árachas atá riachtanach i bhfeidhm
* gur saoráid aonair (ní láithreacha éagsúla) atá i gceist
* go mbeidh teacht ag cách ar an tionscadal
* go mbeidh an tionscadail réidh le tosú

**5.Maoiniú atá ar fáil**

**Maoiniú Deontais agus Ráta Cabhrach**

Beidh deontas €5,000 ar a laghad agus deontas €65,000 ar a mhéad i bhfeidhm don bheart seo.

Chun tionscadail ar scála beagán níos mó a éascú, is féidir le gach údarás áitiúil 2 iarratas a chur isteach chun maoiniú deontais suas le €100,000 a lorg. Ciallaíonn sé seo gur féidir le gach údarás áitiúil an méid seo a leanas a chur isteach:

• 13 iarratas ag lorg maoinithe idir €5,000 agus €65,000

• 2 iarratas ag lorg maoinithe idir €5,000 agus €100,000

• 1 iarratas sa bhreis ag lorg maoinithe idir €5,000 agus €65,000

i leith ceantar Gaeltachta atá suite sa chontae.

Cuirfear suas le 90% den chostas ar fáil faoin scéim. Ní mór an 10% eile nó fuílleach an chostais a chur ar fáil in airgead tirim trí údarás áitiúil/pobal/acmhainní eile. Féadfar glacadh le ranníocaíochtaí daonchairdiúla mar chuid den chostas maoinithe meaitseála nó don chostas maoinithe meaitseála iomlán. Ní mór an maoiniú seo a bheith i bhfeidhm ag an tráth a dhéantar an t-iarratas.

Tabhair faoi deara, le do thoil, nach féidir le maoiniú meaitseála teacht ó Scéimeanna DRCD eile nó ó chistí poiblí eile seachas acmhainní na n-údarás áitiúil féin.

**6.Tionscadail Incháilithe & Tionscadail Neamh-Incháilithe**

Tionscadail Incháilithe

Tacóidh Beart 1 le tionscadail chaipitil éagsúla ar an gcoinníoll go gcuideoidh siad le feabhas a chur ar áiseanna áineasa pobail atá ann cheana agus/nó le forbairt áiseanna áineasa pobail nua inrochtana agus, dá bhrí sin, teacht aniar na bpobal tuaithe a fhorbairt tuilleadh.

Ní mór do gach áis pobail a mhaoinítear faoin gclár seo a bheith inrochtana do gach cumas agus aois, a oiread agus is féidir.

D'fhéadfadh roinnt eilimintí éagsúla a bheith san áireamh in iarratais faoin mBeart seo maidir le háis aonair.

Tugtar sa liosta thíos samplaí de na cineálacha idirghabhála a d’fhéadfaí tacú leo, **ach ní liosta críochnaitheach é**:

* Oibreacha athchóirithe ar scála beag ar áiseanna pobail atá oscailte don phobal i gcoitinne, mar shampla ionaid phobail/ionaid spóirt/clubthithe grúpaí spóirt/ionaid óige/seideanna na bhfear srl. Áirítear leis seo oibreacha seachtracha amhail páirceáil agus feabhsúcháin inrochtaineachta
* Limistéir ilúsáide cluichí (MUGAnna)/áiseanna astroturf lena n-áirítear feabhas a chur orthu
* Clóis súgartha/páirceanna scátála/pumpraonta/raonta rothaíochta/spásanna do dhéagóirí
* Raonta siúil/reatha/lúthchleasaíochta
* Cúirteanna liathróid láimhe / cúirteanna leadóige / cúirteanna cispheile / páirc chruicéid / limistéir babhlála lasmuigh
* Giomnáisiam/pictiúrlanna pobail
* Gairdíní céadfacha/gairdíní pobail/ cuibhrinn/plandáil bithéagsúlachta
* Rochtain ar láithreacha oidhreachta áitiúla ar leith / limistéir áilleachta nádúrtha
* Leithreas lasmuigh feabhsaithe agus áiseanna athraithe
* Páirceáil carranna
* Rochtain ar fhaichí spóirt a fheabhsú e.g. ardáin don lucht féachana a fhorbairt/uasghrádú ag faichí spóirt áitiúla agus béim faoi leith á leagan ar rochtain a fheabhsú do dhaoine de gach cumas agus aois
* Araidí Gréine

Ní mór achoimre shoiléir a thabhairt ar an bhfoirm iarratais ar an ngá atá leis na hidirghabhálacha agus ar an réasúnaíocht atá leis na hidirghabhálacha atá curtha ar aghaidh.

Moltar don údarás áitiúil teagmháil a dhéanamh leis an Roinn maidir le haon cheist maidir le hincháilitheacht tionscadail.

Tionscadail Neamh-incháilithe

Ní mhaoineofar na tionscadail seo a leanas:

* Bearta Sábháilteachta Scoile/Pobail\*
* Cosáin
* Marcálacha bóthair
* Trasrianta do choisithe
* Scáthláin bus
* Oibreacha ar fhoirgnimh reatha scoile nach bhfuil oscailte don phobal i ndiaidh uaireanta scoile
* CCTV

**7.Costais Incháilithe**

Ba chóir na costais incháilithe a bhaineann leis an tionscadal beartaithe a bheith sonraithe in iarratais. Tabhair do d’aire nach bhfuil incháilithe ach míreanna den chineál **caipitil**, atá lárnach don tionscadal.

• Tacóidh Foirne Seachadta Caipitil (CDT) atá maoinithe ag DRCD le tionscadail CLÁR a sheachadadh. Tá CDT i bhfeidhm faoi chomhaontú maoinithe a chuireann cosc ar chostais forchostais/tuarastail/riaracháin a éileamh i gcoinne aon scéim infheistíochta caipitil DRCD mura bhfuil na costais tabhaithe cheana féin roimh shíniú an chomhaontaithe agus go bhfuil siad incháilithe faoin gcomhaontú scéime/maoinithe tionscadail ábhartha agus/nó téarmaí agus coinníollacha, nó leis an gcomhaontú scríofa le DRCD.

• Sa chás go bhfuil sé beartaithe ag an údarás áitiúil seirbhísí nó oibreacha speisialaithe a dhéanamh go hinmheánach, agus nach bhfuil na scileanna chun na seirbhísí sin a sholáthar laistigh den CDT, ní mór miondealú ar na costais sin a chur san áireamh san fhoirm iarratais agus réasúnaíocht a chur ar fáil dóibh freisin. Ní mór do na costais seo a bheith réasúnta agus i gcomhréir le costas foriomlán an tionscadail, agus ní mór iad a shainaithint ag an gcéad chéim den iarratas. Déanfar na costais sin a mheasúnú ag céim an iarratais agus d'fhéadfaí iarraidh ar an údarás áitiúil na costais sin a bhaint nó a laghdú má mheastar go bhfuil siad iomarcach.

• Ina theannta sin, ní mór réasúntacht an chostais a fhíorú m.sh. ní mór don údarás áitiúil fianaise a bheith aige ar chomhad an tionscadail go bhfuil an costas a ghearrtar ag teacht leis an gcostas a bhaineann le conraitheoir seachtrach a fhostú, nó níos lú ná sin. Déanfar athbhreithniú ar an bhfianaise ag céim na cigireachta den tionscadal. Mura bhfuil sin ar thaifead, mheasfaí gur suim neamh-incháilithe an tsuim a gearradh.

**8.Critéir Mheasúnaithe na Roinne Forbartha Tuaithe agus Pobail**

Agus iarratais á measúnú agus tionscadail á roghnú le haghaidh maoinithe, breithneofar roinnt fachtóirí lena n-áirítear ord tosaíochta a léirítear ag an údarás áitiúil; raon, meascán, cáilíocht agus tionchar na dtionscadal atá beartaithe; maoiniú a cuireadh ar fáil roimhe seo, agus ceisteanna ábhartha eile.

Beidh iarratais a n-éireoidh leo achomair agus dírithe. Tá caighdeán agus soiléire na n-iarratas comhlánaithe, go háirithe an gá / bunús a leagtar amach san iarratas, tábhachtach sa phróiseas measúnaithe.

Féadfar líon na dtionscadal atá ceadaithe i ngach contae a chinneadh ag tagairt do mhéid an limistéir CLÁR sa chontae agus/nó do mhéid an limistéir CLÁR i gcoibhneas le méid foriomlán an chontae.

Tabhair do d’aire go bhféadfadh pionós a bheith i gceist mura leantar na treoracha soláthair phoiblí.

**9.Seachadadh Tionscadail**

Táthar ag súil go n-imreoidh an t-údarás áitiúil ról ceannasach maidir le go leor de na tionscadail a cheadóidh an Roinn a sholáthar. Is é an páirtí a dhéanfaidh conradh leis an Roinn, de réir mar is cuí, a bheidh freagrach as aon easnamh a eascróidh as aon neamhchomhlíonadh i leith an tionscadail a chúiteamh.

Ní mór do na tionscadail ar fad an Creat Beartais um Sholáthar Poiblí Náisiúnta arna fhoilsiú ag an Oifig um Sholáthar Rialtais a chomhlíonadh. Féach ar [www.etenders.gov.ie](https://www.etenders.gov.ie/) chun níos mó sonraí a fháil. D’fhéadfaí an caiteachas gaolmhar a mheas a bheith neamh-incháilithe mura gcloítear leis na riachtanais seo.

**Dul Chun Cinn na dTionscadal**

An tÚdarás Áitiúil (ÚÁ) atá freagrach as a chinntiú go mbeidh an tionscadal tugtha chun críche agus an maoiniú tarraingthe anuas laistigh de na hamlínte thuas luaite. Iarrfar ar an ÚÁ tuairisc a thabhairt ar bhonn leanúnach ar dhul chun cinn sna tionscadail a cheadaítear.

Féadfaidh an Roinn síneadh ama a thabhairt i gcásanna eisceachtúla. Ní mór aon iarratas ar shíneadh ama a chur isteach i scríbhinn agus **roimh dháta deiridh an chonartha** agus an chúis atá leis an síneadh mar aon leis na dátaí nua atá á n-iarraidh i ndáil le críochnú/tarraingt anuas. Coimeádann an Roinn an ceart iarratas ar bith ar shíneadh ama a cheadú nó a dhiúltú.

**Socruithe maidir le Deontais a Íoc**

Féadfar maoiniú a tharraingt anuas i gcéimeanna i ndáil le gach tionscadal ar leithligh;

* Is féidir an chéad éileamh a chur isteach nuair atá ar a laghad 50% de chostais mheasta an tionscadail caite.
* Is féidir an t-éileamh deiridh a chur isteach i ndiaidh an tionscadal a chur i gcrích agus nuair atá costais ar fad an tionscadail tabhaithe.

Ní mór don údarás áitiúil gan iarrataí ar íocaíocht a chur isteach ach i ndiaidh don údarás áitiúil **íocaíocht a eisiúint** agus nuair a bheidh na hoibreacha ábhartha **curtha i gcrích**. Ní cheadaítear iarraidh ar tharraingt anuas a chur isteach chuig an Roinn má tá sonraisc fós gan íoc nó i gcás nár chuir an grúpa pobail agus/nó an t-údarás áitiúil na hoibreacha ábhartha i gcrích go hiomlán.

**10.Coinníollacha Maoinithe**

**D'fhéadfadh sé go mbeadh sé mar thoradh ar neamhchomhlíonadh choinníollacha na scéime agus/nó neamhchomhlíonadh an chonartha a bronnadh agus a comhaontaíodh go gceanglófar cuid den mhaoiniú deontais nó an maoiniú deontais ar fad a aisíoc.**

**Riachtanais**

**1** Beifear ag súil go gcuirfear tús leis na tionscadail agus go gcuirfear i gcrích iad de réir na n-amlínte atá leagtha amach san Imlíne Scéime seo.

**2** Déanfar aon tionscadal nár cuireadh tús leis faoin dáta críochnaithe comhaontaithe a dhíghealladh go huathoibríoch, mura bhfuil rannpháirtíocht leanúnach déanta leis an Roinn agus mura bhfuil glactha ag an Roinn leis na cúiseanna atá leis an moill.

**3** Féadfaidh an Roinn maoiniú a leithdháiltear ar thionscadail faoin Scéim a dhíghealladh sa chás nach gcuirtear an tionscadal i gcrích laistigh den am a shonraítear, agus i gcás nach bhfuil comhaontú sainráite na Roinne chun síneadh a chur leis an socrú maoinithe comhaontaithe roimh ré.

**4** Íocaíochtaí Céimnithe: D’fhéadfaí an maoiniú a tharraingt anuas in 2 chéim ar a mhéad. Is é an t-íosmhéid is féidir a tharraingt anuas ag am ar bith ná 50% de chostais tionscadail nuair a bheidh siad tabhaithe ag an údarás áitiúil. Ní mór don Stiúrthóir Seirbhísí (DOS) nó d’oifigeach údaraithe iarratais ar mhaoiniú a tharraingt anuas (Aguisín 4 Iarratas ar Mhaoiniú a Tharraingt Anuas) a shíniú agus ba chóir an DOS a chóipeáil nuair atá an t-éileamh á chur isteach.

**5** Ní mór tionscadail a chur i gcrích ina n-iomláine chun méid iomlán an deontais a tharraingt anuas. Sa chás go bhfaightear amach nach bhfuil tionscadal tugtha chun críche, féadfaidh an Roinn iarraidh ar an deontaí aon mhaoiniú a fuarthas don tionscadal a aisíoc. Tá sé ríthábhachtach go gcuirfí aon athruithe ar ghnéithe an tionscadail, nó ath-leithdháileadh maoinithe idir gnéithe, in iúl agus go gcomhaontófar leis an Roinn iad sula gcuirfear an t-athrú i bhfeidhm (Iarscríbhinn 6 – Athrú Cuspóra); ní cheadóidh an Roinn athruithe ar thionscadail go cúlghabhálach.

**6** Sa chás go bhfuil athruithe curtha i bhfeidhm ar thionscadal faofa gan cead na Roinne, féadfar an maoiniú deontais a laghdú chun an tionscadal leasaithe a léiriú.

**7** Sa chás go bhfuil feidhm ag coinneáil, coinneoidh an Roinn cuid chéatadáin den íocaíocht deontais, i gcomhréir leis an gcostas céatadáin a choinnítear siar, go dtí go dtiocfaidh an tréimhse choinneála thart. Tabharfar síneadh coinníollach sna cásanna seo. Féadfaidh Údaráis Áitiúla an méid deontais atá fágtha a tharraingt anuas ansin nuair is féidir cruthúnas a sholáthar go bhfuil an méid coinneála deiridh íoctha.

**8** Má bhaineann an tionscadal le hoibreacha ar fhoirgnimh nó ar thailte nach bhfuil faoi úinéireacht an deontaí, ní mór léas 15 bliana ar a laghad a bheith i bhfeidhm ó dháta críochnaithe an tionscadail.

**9** I gcás maoiniú a leithdháiltear ar fhiontair nó ar áiseanna (m.sh. ionaid phobail, moil), is ceanglas é go gcaithfidh siad feidhmiú mar mhaoinithe ar feadh 5 bliana ar a laghad tar éis an chéim dheireanach den mhaoiniú a scaoileadh, nó d'fhéadfadh sé go gcaithfear maoiniú a aisíoc. Sa chás nach n-oibreoidh siad mar a maoiníodh iad, caithfidh siad é sin a chur in iúl don Roinn agus a chomhaontú leis an Roinn roimh ré.

**10** Ní mór cloí leis na rialacha agus na rialacháin chuí airgeadais, soláthair phoiblí agus cuntasaíochta go léir agus tabharfaidh gach deontaí cuntas iomlán ar an maoiniú a fhaightear go tráthúil.

**11** Is faoin údarás áitiúil atá sé a chinneadh an bhfuil faighteoirí deontais cláraithe le CBL, agus má tá, ní bheidh an méid CBL le héileamh mar chostas tionscadail ag tarraingt anuas.

**12** D'fhéadfaí gach tionscadal a bheith faoi réir iniúchadh faoi phróisis chaighdeánacha na Roinne. Ní mór doiciméid iomlána agus cruinne a choinneáil ar chomhad an tionscadail chun tacú leis an gcaiteachas ar fad agus ba chóir go mbeadh sé inrochtana ag oifigigh na Roinne i gcónaí chun críocha iniúchóireachta, ar feadh tréimhse cúig bliana ón dáta a chuirtear an tionscadal i gcrích.

**13** Tabharfaidh deontaithe aitheantas do thacaíocht Thionscadal Éireann 2040 / An Roinn Forbartha Tuaithe agus Pobail / Rialtas na hÉireann, agus d'aon fhoinsí maoinithe infheidhme eile (mar a aithnítear sa Chomhaontú Maoinithe ábhartha) i ngach fógra poiblí, fógraíocht agus comharthaíocht, de réir mar is cuí, a bhaineann leis an tionscadal. Chomh maith leis sin, d’fhéadfadh an Roinn an tionscadal a úsáid i gcur chun cinn níos leithne a cuid beartas. Is féidir costais don chomharthaíocht éigeantach a chur san áireamh i gcostais an tionscadail ag céim an iarratais.

**14** Ní mór comharthaíocht a bheith i bhfeidhm ag gach tionscadal atá maoinithe ag CLÁR. Ní mór na comharthaí sin a bheith suiteáilte in áit fheiceálach, ní mór gné mharthanach a bheith i gceist leo, ní mór aitheantas a thabhairt do mhaoiniú CLÁR agus ní mór méid leordhóthanach a bheith iontu chun go mbeidh siad feiceálach go soiléir ag an bpobal. Ní mór do na comharthaí seo Treoirlínte na Roinne maidir le Brandáil a chomhlíonadh.

**15** Soláthróidh deontaithe aon tuarascálacha agus faisnéis a bhaineann leis an tionscadal de réir mar a iarrfaidh an Roinn le réasún ó am go ham.

**16** Ba cheart monatóireacht agus meastóireacht leanúnach a dhéanamh ar aschuir agus ar thorthaí an tionscadail i gcomhthéacs measúnú a dhéanamh ar thionchar an tionscadail. Beifear ag brath air deontaithe na sonraí cuí a bhailiú chun éascaíocht a dhéanamh ar an bhfoghlaim seo ar bhonn leanúnach. Is ceart tuairisc ghearr (1-2 leathanach) ar aschuir agus ar thorthaí an tionscadail arna mhaoiniú a chur i gcrích agus a chur ar fáil don Roinn má iarrtar a leithéide.

**17** Cuirfidh deontaithe pointe/pointí teagmhála ar fáil don Roinn chun iarratais ar íocaíocht agus ar fhaisnéis a éascú. Is ceart aon athruithe ar na daoine teagmhála a chur in iúl don Roinn go tráthúil.

**18** Tá sé de cheart ag an Aire Forbartha Tuaithe agus Pobail tionscadail a sheoladh/a oscailt a fhaigheann tacaíocht faoin gclár CLÁR. Ba cheart fógra a thabhairt don Roinn sé seachtaine ar a laghad roimh an dáta atá beartaithe d'imeachtaí den sórt sin.

**19** Treoirlínte Bonneagair - Ní mór do gach iarratas costais tionscadail mhionsonraithe agus luach soiléir ar airgead a thaispeáint. Braithfidh castacht na gceanglas breithmheasa agus na modhanna a úsáidfear ar mhéid agus ar an gcineál tionscadail agus ba cheart go mbeadh siad i gcomhréir lena scála.

**20** Ní mór do gach próiseas soláthair a bheith ag teacht le Ceanglais an AE maidir le Soláthairtí Poiblí (Treoir AE 2014/24) agus le treoirlínte soláthair náisiúnta arna bhfoilsiú ag an Oifig um Sholáthar Rialtais. Féach ar [www.etenders.gov.ie](http://www.etenders.gov.ie) agus [www.constructionprocurement.gov.ie](http://www.constructionprocurement.gov.ie) le haghaidh tuilleadh sonraí.